**Mereu curată**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Timpul s-a scurs din călimara neagră

Și cerul pare-o pată de cerneală,

Luna zâmbește galeș, cu sfială,

Crezând că e atinsă de pelagră,

Iar notele născute-n pianină

Au evadat din fantezii ascunse

Și dezvelesc mistere nepătrunse

Din doruri vechi spălate de rugină.

Un strop de soare cade dintr-o dată

În versuri albe peste marea calmă

Și visele cu tine râd sub talmă

Păstrând iubirea mea mereu curată.

- Ne dor atâtea lucruri ne-nțelese,

Răstălmăcim cuvinte-ncrucișate,

Tăcerile se rup la jumătate

Păşind în sens opus. Ce interese

Ne-aruncă-n disperări şi ne transformă

În doi torenţi care sfărâmă munţii

De neputinţă,-ascunşi în dosul frunţii?

Mi-e dor de noi, cei vechi, lipsiţi de formă,

Când îmbrăcam cămăşi de in albastre

Brodate-n roua pur-a dimineţii,

Tu ştii că eu ador scânteia vieţii

Care-a aprins făclia nunţii noastre.

Ioan Grigoraș Liliana Trif